อย. แจงชุดตรวจโควิด-19 ID NOW ที่องค์การอาหารและยาของสหรัฐอเมริกา แจ้งเตือนตรวจไม่แม่นยำ ไม่มีการนำเข้ามาในไทย ขอประชาชนวางใจ
อย. แจงชุดตรวจโควิด-19 ID NOW ที่องค์การอาหารและยาของสหรัฐอเมริกา แจ้งเตือนตรวจไม่แม่นยำ ไม่มีการนำเข้ามาในไทย ขอประชาชนวางใจ นายแพทย์ไพศาล ดั่นคุ้ม เลขาธิการคณะกรรมการอาหารและยา เปิดเผยถึงกรณีองค์การอาหารและยาของสหรัฐอเมริกาออกมาแจ้งเตือนชุดตรวจหาโควิด-19 ID NOW ของบริษัท แอ๊บบอต (Abbott) ที่ใช้ในการตรวจที่ทำเนียบขาว และกระจายไปตามโรงพยาบาลทั่วอเมริกา เนื่องจากพบผลการตรวจไม่แม่นยำ นั้น สำนักงานคณะกรรมการอาหารและยา(อย.) ได้ตรวจสอบฐานข้อมูลในระบบการขึ้นทะเบียนเครื่องมือแพทย์ในประเทศไทยแล้ว พบว่าไม่มีการขึ้นทะเบียนผลิตภัณฑ์ดังกล่าวและไม่มีการนำเข้าผลิตภัณฑ์มาใช้ในประเทศไทยแต่อย่างใด และพบจำหน่ายให้เฉพาะในประเทศสหรัฐอเมริกาเท่านั้น ไม่มีจำหน่ายในประเทศอื่น ประชาชนจึงไม่ต้องกังวล ชุดตรวจโควิด-19 เป็นผลิตภัณฑ์เครื่องมือแพทย์ที่ใช้ตรวจหาโรคติดเชื้ออุบัติใหม่ ซึ่ง อย. มีการตรวจสอบเฝ้าระวังอย่างต่อเนื่อง เพื่อให้ประชาชนที่ได้ใช้ผลิตภัณฑ์เกิดความปลอดภัยและเกิดประสิทธิภาพอย่างสูงสุด เพิ่มความเข้มแข็งในระบบการคัดกรองผู้ป่วยของประเทศไทย